**ДОКЛАД**

**за извършена проверка в обект:** „Леярен завод за резервни части и нестандартно оборудване“, с местонахождение – област Пловдив, общ. Карлово, гр. Карлово, ул. „Дъбенско шосе“ № 47, стопанисван от „Електростомана 2004“ АД

 На основание План за контролната дейност за 2021 г. на РИОСВ – Пловдив, утвърден от Министъра на околната среда и водите, Заповеди № РД-24 от 05.02.2021г. и № РД-282 от 19.11.21г. на Директора на РИОСВ-Пловдив е извършена комплексна проверка на 03.12.2021 г. в обект: Леярен завод за резервни части и нестандартно оборудване“, с местонахождение – област Пловдив, общ. Карлово, гр. Карлово, ул. „Дъбенско шосе“ № 47, стопанисван от „Електростомана 2004“ АД.

1. **Цел на проверката:**

Основна цел на проверката е установяване на нивото и степента на съответствие на дейността в обекта с изискванията, заложени в Закон за управление на отпадъците, Закон за чистотата на атмосферния въздух и Наредба за реда и начина за съхранение на опасни вещества и смеси

**II. Проверени инсталации:**

Извършена е проверка на:

* цех за леене на черни метали;
* електродъгова пещ;
* термична пещ;
* дробометна машина;

**III. Констатации от проверката по компоненти и фактори:**

**1. *Фактор „Отпадъци”***

За извършване на дейност по третиране на отпадъци от ОЧЦМ, дружеството притежава издадено от Директора на РИОСВ-Пловдив разрешение № 09-ДО-501-04 от 16.01.2021г. за дейности с код R12 и R13 за отпадъци от черни и цветни метали и дейност с код и R4 (рециклиране на метали) за отпадъци от черни метали. За генерираните от дейността отпадъци, дружеството е извършило класификация и притежава утвърдени от Директора на РИОСВ-Пловдив работни листове за класификация на отпадъци съгласно изискванията на Наредба № 3/2004г. Дружеството е осигурило места и съдове обозначени с табели за съхранение на генерираните отпадъци до предаването им на лица притежаващи съответните документи за последващо третиране. Дружеството води отчетност за образуваните производствени отпадъци съгласно изискванията на Наредба № 1/2014г., като годишният отчет за дейности с отпадъци за 2020г. е изпратен до ИАОС-София с известие за доставяне от дата 10.03.2021г. Представи се подновена банкова гаранция с валидност до 05.02.2022г.

Към момента на проверката в обекта не се извършва производствена дейност, като дружеството е извършвало дейност само в периода от месец май до месец август 2021г., което се потвърждава и от записите в отчетните книги.

**2. *Компонент „Атмосферен въздух“***

В обекта се експлоатират следните съоръжения източници на емисии на вредни вещества в атмосферния въздух:

- електродъгова пещ – формираните прахо-газови емисии се пречистват в циклон и след това се изпускат в атмосферата;

- дробометна машина – формираните прахови емисии се очистват в циклон и след това се изпуска в атмосферата.

Изпускащите устройства се явяват неподвижни източници на емисии, за които дружеството провежда собствени периодични измервания на емисиите изпускани в атмосферата по реда определен в глава пета от Наредба № 6/1999г., като периодиката е в зависимост от натовареността на съоръженията и при спазване изискванията на чл. 31, ал. 1, т. 2 от същата. Резултатите се представят в РИОСВ-Пловдив с доклад и показват спазване нормите за допустими емисии на вредни вещества определени в Наредба № 1.2005г. Последния доклад от СПИ на емисии на вредни вещества в атмосферата е представен пред РИОСВ-Пловдив през месец ноември 2020г. Към момента на извършване на проверката в обекта не се извършва производствена дейност.

***3. Фактор на въздействие „Химични вещества и управление на риска“***

В момента на проверката обектът не работи. За извършване на основната си дейност, дружеството използвахимични вещества и смеси, включително и опасни: - феноалкална смола; кварцов пясък; импрегнатор XR-14; катализатор 203 HS; спиртен разтвор; фероманган и феросилиций; аргон; кислород; въглероден диоксид и др. Представиха се информационни листове за безопастност на изполваните химични вещества и смеси съгласно чл. 31 и приложение на Регламент 1907/2006 (REACH). Съгласно представена справка – аналитична оборотна ведомост със складова наличност към 03.12.2021г. не са налични суровини и материали на територията на предприятието.

**IV. Предписания, срокове за изпълнение, отговорници.**

 Не са констатирани несъответствия на обекта с изискванията на екологичното законодателство.

**УТВЪРДИЛ:**

**ИВАЙЛО ЙОТКОВ**

*Директор на РИОСВ - Пловдив*